गुजरात हाईकोर्ट की जस्टिस गीता गुप्ता सुनवाई से हटीं, दूसरी बेंच करेगी राहुल गांधी की याचिका पर सुनवाई
Rahul Gandhi's Defamation Case; Follow Defamation Case Latest News, Reports and Updates On Dainik Bhaskar  मोदी सरनेम मानहानि मामले में राहुल गांधी की याचिका पर सुनवाई से गुजरात हाईकोर्ट की जज गीता गुप्ता ने खुद को अलग कर लिया है।
मोदी सरनेम मानहानि मामले में राहुल गांधी की याचिका पर सुनवाई से गुजरात हाईकोर्ट की जज गीता गुप्ता ने खुद को अलग कर लिया है। अब इस मामले की सुनवाई दूसरी बेंच करेगी। अब एक्टिंग चीफ जस्टिस एजे देसाई तय करेंगे कि इस मामले की सुनवाई कौन जस्टिस करेंगे।
याचिका खारिज होने के बाद गुजरात हाईकोर्ट पहुंचे हैं राहुल
बता दें, सूरत की सेशन कोर्ट से अपील खारिज होने के बाद राहुल गांधी ने अब गुजरात हाईकोर्ट में अपील की है। मोदी सरनेम केस में सेशन कोर्ट के आदेश को चुनौती दी गई है। राहुल की याचिका पर गुरुवार को सुनवाई होने की संभावना है। इसी केस में सजा होने के बाद राहुल गांधी की संसद सदस्यता समाप्त हो गई थी।
सूरत सेशन कोर्ट ने 20 अप्रैल को राहुल गांधी की दोषसिद्धि पर रोक लगाने की याचिका को खारिज कर दिया था। एडिशनल सेशन कोर्ट जज आरपी मोगेरा कोर्ट में आए और इस याचिका पर केवल एक शब्द कहा- डिसमिस्ड, यानी खारिज।
सजा के खिलाफ याचिका पर राहुल और विरोधी पक्ष की दलीलें
राहुल गांधी: सुनवाई के दौरान राहुल के वकील आरएस चीमा ने एडिशनल सेशन कोर्ट के जज आरपी मोगेरा को दलील दी थी कि मानहानि का केस उचित नहीं था। केस में अधिकतम सजा की भी जरूरत नहीं थी। उन्होंने कहा था- सत्ता एक अपवाद है, लेकिन कोर्ट को सजा के परिणामों पर विचार करना चाहिए। विचार करना चाहिए कि क्या दोषी को ज्यादा नुकसान होगा। ऐसी सजा मिलना अन्याय है।
वहीं, मानहानि का केस करने वाले पूर्णेश मोदी ने कहा था कि राहुल गांधी बार-बार मानहानि वाले बयान देने के आदी हैं।
सरकारी बंगला खाली कर चुके हैं राहुल गांधी
राहुल की संसद सदस्यता 24 मार्च को रद्द की गई थी। इसके बाद लोकसभा हाउसिंग कमेटी ने 27 मार्च को बंगला खाली करने के लिए राहुल को नोटिस भेजा। कमेटी ने उन्हें 22 अप्रैल तक 12 तुगलक रोड का सरकारी आवास खाली करने को कहा। राहुल बंगला खाली कर सोनिया गांधी के आवास में शिफ्ट हो चुके हैं।